**Η ΠΟΛΗ ΜΟΥ**

Η Πάτρα ανήκει στην κατηγορία των πόλεων εκείνων που δεν σε κερδίζουν με την πρώτη επαφή. Η οικοδομική μανία, των τελευταίων δεκαετιών του προηγούμενου αιώνα σε συνδυασμό με την ανυπαρξία συντονισμένων δράσεων ανάδειξης της πολιτισμικής της κληρονομιάς, έδωσαν στην πόλη την εικόνα ενός μέσου αστικού κέντρου σαν τα δεκάδες άλλα που υπάρχουν στην χώρα, αλλά και γύρω από την Μεσόγειο. Μία όμως πιο προσεκτική και ερευνητική ματιά θα αλλάξει, μάλλον γρήγορα, την πρώτη αυτή άποψη του επισκέπτη.

Ευτυχώς, μία ιστορία περισσότερο από 5000 χρόνων, το αποτύπωμα που άφησαν Αχαιοί, Ρωμαίοι, Βυζαντινοί, Οθωμανοί και άλλοι λαοί, το διαχρονικό ανακάτεμα πολιτισμών λόγω της εμπορικής δραστηριότητας, ο πλούτος και η εισαγωγή ιδεών και καινοτομιών που έφταναν στο λιμάνι της μαζί με τα προϊόντα…., δεν μπορούν να κρυφτούν από την σύγχρονη δραστηριότητα ή την σύγχρονη αδράνεια.

Επιπλέον η γεωγραφική θέση, και τα φυσικά χαρακτηριστικά της γύρω περιοχής, που επιτρέπουν καλοκαιρινές και χειμερινές αποδράσεις, θα βοηθήσουν τον επισκέπτη, να βελτιώσει ακόμα περισσότερο την εικόνα του για την Πάτρα.

**ΙΣΤΟΡΙΑ – ΜΝΗΜΕΙΑ – ΑΞΙΟΘΕΑΤΑ**

Η Πάτρα ιδρύεται το 1082 π.X. από τον Λάκωνα Πατρέα, ωστόσο ανθρώπινη δραστηριότητα, εντοπίζεται αρχαιολογικά, τουλάχιστον 2000 χρόνια νωρίτερα. Η συνεχής παρουσία λαών και πολιτισμών στο πέρασμα του χρόνου, έχει δωρίσει στην πόλη αρχαιολογικά μνημεία και εκθέματα τα οποία αξίζουν της προσοχής του επισκέπτη με «ανησυχίες». Μερικά τέτοια είναι το [μεσαιωνικό κάστρο](http://monuments.hpclab.ceid.upatras.gr/monuments.php?monument=152), το [ρωμαϊκό ωδείο](http://monuments.hpclab.ceid.upatras.gr/monuments.php?monument=137), το [ρωμαϊκό αμφιθέατρο](http://art-hellas.blogspot.gr/2012/06/blog-post_8031.html), το [κάστρο του Ρίου](http://www.kastra.eu/castlegr.php?kastro=rio), το [πηγάδι του Απόστολου Ανδρέα](http://www.patrasinfo.com/%CE%AC%CE%B3%CE%B9%CE%BF%CF%82-%CE%B1%CE%BD%CE%B4%CF%81%CE%AD%CE%B1%CF%82-%CF%80%CE%AC%CF%84%CF%81%CE%B1%CF%82/) και το [νέο αρχαιολογικό μουσείο](http://www.patrasmuseum.gr/). Στα μνημεία – αξιοθέατα της πιο πρόσφατης ιστορίας δεν θα μπορούσαν να μην συμπεριληφθούν, το [Δημοτικό Θέατρο «Aπόλλων»](http://www.dipethepatras.gr/el/ourtheater/apollon/) έργο του διασήμου αρχιτέκτονα Τσίλλερ, η οινοποιία της [Achaia Claus](http://www.clauss.gr/index-gr.html) όπου φυλάσσεται το παλαιότερο κρασί της Ελλάδας, η μαυροδάφνη του 1873, και η [γέφυρα Ρίου Αντιρρίου](http://www.gefyra.gr/bridge/Ena-Megalo-Orama/) η πιο διάσημη, ίσως, σύγχρονη γέφυρα της χώρας

Τέλος μία σύγχρονη προσθήκη στην Πάτρα αποτελούν τα πολλά μεγάλα έργα γράφιτι που καλύπτουν πλευρές πολυκατοικιών και που έχουν δημιουργηθεί στα πλαίσια του [Street Art Festival](http://www.artinprogress.eu/el/urban-path-video/).

Η Πάτρα ανήκει στην κατηγορία των πόλεων εκείνων που δεν σε κερδίζουν με την πρώτη επαφή. Η οικοδομική μανία, των τελευταίων δεκαετιών του προηγούμενου αιώνα σε συνδυασμό με την ανυπαρξία συντονισμένων δράσεων ανάδειξης της πολιτισμικής της κληρονομιάς, έδωσαν στην πόλη την εικόνα ενός μέσου αστικού κέντρου σαν τα δεκάδες άλλα που υπάρχουν στην χώρα, αλλά και γύρω από την Μεσόγειο. Μία όμως πιο προσεκτική και ερευνητική ματιά θα αλλάξει, μάλλον γρήγορα, την πρώτη αυτή άποψη του επισκέπτη.

Ευτυχώς, μία ιστορία περισσότερο από 5000 χρόνων, το αποτύπωμα που άφησαν Αχαιοί, Ρωμαίοι, Βυζαντινοί, Οθωμανοί και άλλοι λαοί, το διαχρονικό ανακάτεμα πολιτισμών λόγω της εμπορικής δραστηριότητας, ο πλούτος και η εισαγωγή ιδεών και καινοτομιών που έφταναν στο λιμάνι της μαζί με τα προϊόντα…., δεν μπορούν να κρυφτούν από την σύγχρονη δραστηριότητα ή την σύγχρονη αδράνεια.

Επιπλέον η γεωγραφική θέση, και τα φυσικά χαρακτηριστικά της γύρω περιοχής, που επιτρέπουν καλοκαιρινές και χειμερινές αποδράσεις, θα βοηθήσουν τον επισκέπτη, να βελτιώσει ακόμα περισσότερο την εικόνα του για την Πάτρα.

**ΑΝΑΚΑΛΥΨΤΕ ΓΙΑΤΙ Η ΠΑΤΡΑ ΔΕΝ ΕΙΝΑΙ ΜΟΝΟ Η ΠΡΩΤΕΥΟΥΣΑ ΤΟΥ ΚΑΡΝΑΒΑΛΙΟΥ.**

Καλωσορίσατε στην Πάτρα – στην πόλη όπου η διασκέδαση, η ιστορία και ο πολιτισμός δημιουργούν έναν υπέροχο προορισμό για όλες τις ηλικίες και όλα τα γούστα!

**ΠΕΡΙΗΓΗΣΗ**

Ανακαλύψτε όλα εκείνα που δεν γνωρίζατε για την πόλη περπατώντας. Ξεκινήστε την περιήγησή σας από την οδό Αγίου Νικολάου, τον πιο φημισμένο δρόμο της Πάτρας, που ξεκινά από την Άνω Πόλη και καταλήγει στην προβλήτα του Αγίου Νικολάου. Τα 192 σκαλιά της οδού (από το τελευταίο μάλιστα μπορείτε να αγναντέψετε την πόλη από ψηλά) αποτελούν «σύνορο» του σύγχρονου κέντρου με την Παλιά Πόλη, η οποία είναι χτισμένη περιμετρικά του Κάστρου.

Περιδιαβείτε τα σοκάκια με τα εντυπωσιακά νεοκλασικά και τις παλιές αρχοντικές εξοχικές βίλες με τις χρωματιστές προσόψεις ή περπατήστε κατά μήκος των τειχών του φρουρίου. Ανεβείτε στη συνέχεια στο Κάστρο για να θαυμάσετε τα τμήματα που έχουν διασωθεί (την κεντρική πύλη, τα τείχη, τους οκταγωνικούς πύργους και ένα μικρό θεατράκι) και χαλαρώστε απολαμβάνοντας ένα ρομαντικό ηλιοβασίλεμα από τις επάλξεις του.

Μια βόλτα στο Δασύλλιο, στον πευκόφυτο λόφο δίπλα στο Φρούριο, θα σας αναζωογονήσει! Σκαρφαλώστε μέχρι την κορυφή, όπου θα βρείτε το δημοτικό αναψυκτήριο, και απολαύστε τον καφέ σας με πανοραμική θέα στην πόλη, στο λιμάνι και στον κόλπο. Η Πάτρα φημίζεται επίσης και για τις πλατείες της που σφύζουν από ζωή καθ’ όλη τη διάρκεια της μέρας. Το βράδυ εδώ χτυπά ο παλμός της νυχτερινής διασκέδασης! Κάντε μια βόλτα λοιπόν στην πλατεία Γεωργίου Α΄, στην πλατεία Όλγας ή στα Ψηλά Αλώνια, θαυμάστε τα νεοκλασικά τους κτήρια ή ξεκουραστείτε σε ένα από τα αμέτρητα καφέ, ουζερί και εστιατόρια!

Σημαντικά αξιοθέατα της πόλης είναι επίσης ο ναός του Αγίου Ανδρέα στην ομώνυμη παραλιακή οδό, ένα πραγματικό αρχιτεκτονικό κομψοτέχνημα με μοναδικές αγιογραφίες. Ο κεντρικός τρούλος του ύψους 46 μ. διακρίνεται ακόμα και από το λιμάνι!

Το Δημοτικό Θέατρο «Απόλλων» στην πλατεία Γεωργίου, μια μικρογραφία της Σκάλας του Μιλάνου, δεν μπορεί παρά να σας εντυπωσιάσει! Σχεδιάστηκε το 1872 από τον Τσίλερ και ήταν ένα από τα πρώτα θέατρα όπερας στην Ευρώπη, ενώ σήμερα εκεί στεγάζεται το ΔΗ.ΠΕ.ΘΕ. Πάτρας. Μην παραλείψετε επίσης να επισκεφθείτε το Ρωμαϊκό Ωδείο, πίσω από την πλατεία 25ης Μαρτίου στην Άνω Πόλη, το οποίο μάλιστα είναι παλαιότερο και από το Ωδείο Ηρώδου του Αττικού. Ανακαλύψτε επίσης ενδιαφέροντα μουσεία της πόλης, όπως το Νέο Αρχαιολογικό Μουσείο, το Μουσείο Τύπου κ.ά. Αν ανήκετε στις ρομαντικές ψυχές, αναζητήστε το Φάρο (πιστό αντίγραφο του Παλιού), το σύμβολο της Πάτρας, απέναντι από την εκκλησία του Αγίου Ανδρέα.

Καθώς θα αφήνετε την πόλη πίσω σας, επισκεφτείτε την οινοποιία της ACHAIA CLAUSS. Σε έναν καταπράσινο λόφο, 8 χλμ. ΝΑ του κέντρου της Πάτρας, οι εγκαταστάσεις της ξεχωρίζουν ως ένα από τα σημαντικότερα τουριστικά αξιοθέατα της περιοχής. Περιηγηθείτε στα πέτρινα κτήρια, ανακαλύψτε πού φυλάσσονται τα μεγάλα δρύινα σκαλιστά βαρέλια με μαυροδάφνη ενός αιώνα και μάθετε τι ήταν αυτό που μάγεψε το Βαυαρό Γουστάβο Κλάους και αποφάσισε να φτιάχνει εδώ το κρασί του!

Μην παραλείψετε μια επίσκεψη στο «Τείχος Δυμαίων», τη μοναδική οχυρωμένη μυκηναϊκή ακρόπολη της Δυτικής Ελλάδας. Ανακαλύψτε έναν άγνωστο αρχαιολογικό θησαυρό μόλις 35 χλμ. από την πόλη της Πάτρας. Περιπλανηθείτε μέσα στο απόρθητο περιτείχισμα, έργο σύμφωνα με το μύθο του ημίθεου Ηρακλή, και θαυμάστε τη σπουδαία τοιχοποιία με τους επιβλητικούς πύργους και τις μνημειακές πύλες!

**ΔΡΑΣΤΗΡΙΟΤΗΤΕΣ**

Αχαΐα ένας τόπος τόσο διαφορετικός από όλους τους άλλους, μια εμπειρία αξέχαστη. Παρατηρείς το τοπίο που αλλάζει διαρκώς, κάθε 10 χιλιόμετρα βλέπεις και ένα νέο πανέμορφο μέρος. Βουνά, φαράγγια, νερά που τρέχουν παντού, ποτάμια και μονοπάτια κατάλληλα για όλων των ειδών δραστηριότητες.

Παραλίες με καθαρά νερά, και τον αέρα του Ιονίου να δημιουργεί της κατάλληλες προϋποθέσεις για θαλάσσια σπορ. Ο χρόνος περνάει ευχάριστα στα μέρη γύρω από την Πάτρα, η περιοχή προσφέρει πληθώρα δραστηριοτήτων που πρόκειται να ικανοποιήσουν ακόμα και τους πιο απαιτητικούς.

**Σκι, πεζοπορία, ορειβασία ή αναρρίχηση!**

Τα μέλη του ορειβατικού συλλόγου Πατρών και Αιγίου θα σας βοηθήσουν και θα λύσουν κάθε απορία σας.

Αν έχετε ξεχάσει τι θα πει περπάτημα και μάλιστα σε τοπία ειδυλλιακά και κλίμα άκρως υγιεινό, είναι σίγουρο ότι στην Αχαΐα θα το θυμηθείτε και δύσκολα θα αντισταθείτε στον πειρασμό να διασχίσετε με τα πόδια περιοχές στις οποίες δεν φτάνει η βοή των ΙΧ.

Αυτή η άγρια ομορφιά είναι που θα σας ανταμείψει και θα κάνει καλό στην υγεία σας.

Πεζοπόροι και ορειβάτες με εμπειρία ή και πρωτάρηδες θα βρουν λύσεις στα βουνά της Αχαΐας, τα οποία βρίθουν από μύθους, ομορφιές και ευχάριστα εμπόδια για όσους αρέσκονται στις δύσκολες αναβάσεις.

Για τις διαδρομές πεζοπορίας και ορειβασίας που σας προτείνουμε χρειάζονται μόνο δύο πράγματα: διάθεση και προσοχή. Και πάνω απ’ όλα οργάνωση.

**Μοuntain bike**

Για τους λάτρεις του βουνού ένας περίπατος, η μια βόλτα με ποδήλατο μαζί με φίλους είναι ότι πρέπει. Χωμάτινες διαδρομές και μια κυκλική διαδρομή που έχει και αρκετά κομμάτια άσφαλτο αλλά με το πιο ενδιαφέρον στην ανάβαση, ξεκινά από το νοσοκομείο της Χαλανδρίτσας (κλίση για δυνατούς).

Υπάρχουν αρκετά κέντρα (Παντάνασσης, Πανεπιστημίου, Ζαίμη κλπ) που μπορούν να σας μυήσουν πιο επαγγελματικά στον χώρο.

**Ιππασία**

Αν σας αρέσει η ιππασία μπορείτε να επισκεφτείτε το χωριό Σαγέικα ή το χωριό Χαλανδρίτσα όπου μπορείτε να ιππεύσετε μκαι να μάθετε τα μυστικά της ιππασίας από έμπειρους εκπαιδευτές.

**Canoe – Kayak**

Ο Ναυτικός Αθλητικός Όμιλος Δάφνης Αχαΐας είναι αθλητικός σύλλογος με έδρα την κωμόπολη της Δάφνης Αχαΐας. Ιδρύθηκε το 1999 και έχει τμήματα κανόε καγιάκ, ράφτινγκ, σκι και σόφτμπολ.

Έχει ιδιόκτητες εγκαταστάσεις στο ποτάμι του Λάδωνα για τα ναυταθλητικά της τμήματα.

Στη μάχη με τα ρεύματα των ποταμών ρίχνονται ολοένα και περισσότεροι φίλοι των εναλλακτικών μορφών αθλητισμού, είτε αυτό λέγεται καγιάκ, κανό είτε ράφτινγκ. Το σίγουρο είναι ότι οι λάτρεις του είδους στην περιοχή, συνδυάζουν το «τερπνόν μετά του ωφελίμου» καθώς πέρα από την άθληση έχουν την ευκαιρία να γνωρίσουν από κοντά σπάνιας ομορφιάς τοποθεσίες, να ανακαλύψουν τις κρυφές από το ευρύ κοινό χάρες του Λάδωνα και του Ερύμανθου.

**Trekking**

Βουνό, θάλασσα ή ποτάμι…με φίλους ή την οικογένεια για μία, δύο ή περισσότερες ημέρες οι επιλογές σας είναι πολλές και οι υπεύθυνοι Trekking Αχαΐας, μαζί με τους συνεργάτες τους θα μεταμορφώσουν την εκδρομή σας σε μια αξέχαστη εμπειρία!

Ακολουθήστε τους σε πανέμορφες διαδρομές με άλογα, σε αναζωογονητικές καταβάσεις rafting, σε πεζοπορίες στο δάσος, σε θαλάσσιες εξερευνήσεις!

**Ιστιοπλοΐα**

Στην Πάτρα υπάρχουν πολλές σχολές ιστιοπλοΐας και είναι εξοπλισμένες με ιδιόκτητα μεγάλα σκάφη, δοκιμασμένα και άνετα, ιδανικά για να γνωρίσετε ρεαλιστικά και με ασφάλεια τα μυστικά της διακυβέρνησης ενός ιστιοπλοϊκού σκάφους. Εάν μέχρι τώρα οι διακοπές με σκάφος αποτελούσαν για σας απραγματοποίητο όνειρο, με την απόκτηση του διπλώματος μπορείτε ενοικιάζοντας ένα ιστιοφόρο, να εξερευνήσετε και να απολαύσετε απρόσιτες κι έρημες ακρογιαλιές.

**Αλεξίπτωτο πλαγιάς**

Είτε ερασιτεχνικά είτε με διάθεση πρωταθλητισμού, οι πτήσεις στον ουρανό της Αχαΐας, συγκινούν τα τελευταία χρόνια όλο και περισσότερο κόσμο. Εάν ενδιαφέρεστε για μια… αφ’ υψηλού γνωριμία με τον Νομό, έχετε μεγάλα περιθώρια επιλογών. Οι θέσεις που διαθέτει η Αχαΐα για Αλεξίπτωτο Πλαγιάς είναι πολλές, καθιστώντας την ιδανική για τους εραστές του αθλήματος.  
Πληροφορίες: Η λέσχη Αλεξιπτωτιστών Πάτρας ιδρύθηκε το 1990 και σήμερα αριθμεί περισσότερα από 100 μέλη.

**Καρτ**

Η Πάτρα είναι από τις λίγες πόλεις που διαθέτουν πίστα Καρτ! Κάντε συναρπαστικά ταξίδια με τους φίλους σας και αγώνες με πολύ κέφι!

**Καταδύσεις**

Στο θέμα των καταδύσεων εδώ στην Αχαΐα είμαστε μπροστά! Κάτω από την επιφάνεια της θάλασσας, εκεί που ο βυθός απλώνεται πολύχρωμος και ονειρικός, θα ανακαλύψετε παράξενα φυτά επάνω στα άγρια βράχια, αστερίες, χταπόδια, κοχύλια κρύβοντας με ζήλο τα απέραντα μυστικά τους, αλλά ταυτόχρονα προκαλώντας λεία σε ψάρια κάθε είδους και σχήματος.

Μέσα σε όλα αυτά θα βρείτε την ανθρώπινη πινελιά: λησμονημένα ναυάγια που κοιμούνται στην υγρή αγκαλιά του βυθού. Πλοία κάθε εποχής, που κάποτε ταξίδευαν περήφανα στο πέλαγος, κείτονται μισό σαπισμένα, σκεπασμένα από φύκια και άμμο, περιμένοντας τον τολμηρό αυτοδύτη να τα ανακαλύψει ένα ένα.

**Ποδόσφαιρο**

Γήπεδα mini soccer στην Πάτρα υπάρχουν παντού. Πολυχώροι άθλησης για ποδοσφαιράκι με την παρέα σας είναι μια από τις καλύτερες προτάσεις για να περάσετε όμορφα τον χρόνο σας!

**ΈΝΑΣ ΜΙΝΙ ΓΑΣΤΡΟΝΟΜΙΚΟΣ ΟΔΗΓΟΣ ΤΗΣ ΠΑΤΡΑΣ**

Η Κουζίνα της Κορνηλίας είναι θεσμός για την Πάτρα. Το εστιατόριο είναι πλέον στα χέρια της Βιβής, κόρης της Κορνηλίας, που παραμένει υπεύθυνη για το φαγητό - γνώριμα πιάτα με «αναβαθμισμένη» γεύση. Δοκιμάστε κρέπα με σπανάκι και ανθότυρο, σέσκουλα με κοπανιστή Μυκόνου, σουτζουκάκια σμυρναίικα, λαχανοντολμάδες, λιγκουίνι με γαρίδες και φυσικά το δικό τους ζυμωτό ψωμί.

Εκλεκτό φαγητό, προσεγμένη wine list με επιλογές από τον ελληνικό αμπελώνα και ωραίες μπίρες draft στη Salumeria. Δοκιμάστε τραχανότο με μανιτάρια και κατίκι Δομοκού, μπιφτέκι από βουβάλι Κερκίνης με φουρνιστές πατατούλες, ψαρονέφρι μαριναρισμένο σε Μοσχοφίλερο, φακή με φρέσκα μυρωδικά, λάδι τρούφας και καπνιστό σολομό. Ενδιαφέροντα και τα πιάτα ημέρας.

Χορταστικές σαλάτες, λαχταριστά ζυμαρικά, ψητά και άλλες νοστιμιές δοκιμάσαμε στο καλόγουστο Απέναντι από το Ωδείο - το Ρωμαϊκό, εννοείται.

Και μετά, για γλυκό, περάσαμε απέναντι, στο Βιζαβί & Απεναντίας, ένα μοντέρνο γαλακτοπωλείο!

Στην παραλία, εκεί όπου κάποτε έστεκε ο παλιός φάρος της Πάτρας, το Φάρος εν Πάτραις προσφέρει από καφέ και γλυκό μέχρι ποικιλίες για ουζάκι, πίτσες και σνακ. Τα απολαμβάνεις εκεί όπου σκάει το κύμα. Σαν να βρίσκεσαι σε κατάστρωμα πλοίου!

Ούζο, τσίπουρο, μεζεδάκια και ατμόσφαιρα νησιού στο παραδοσιακό καφενείο Υποβρύχιο Βανίλια, στην πλατεία όπου κάποτε βρισκόταν η πρώτη αγορά της Κάτω Πόλης.

Ο Βυσσινόκηπος, με στυλ vintage και αισθητική... κουκλόσπιτου, είναι καλή πρόταση για καφέ, γλυκό και χάζι στον πιο ζωντανό πεζόδρομο της Πάτρας.

Σχετικά καινούργιο wine bar, το Bodegas έχει μεγάλη αγάπη στο φαγητό: ευφάνταστες σαλάτες, καλοφτιαγμένα ζυμαρικά, ζουμερά ψητά και λαχταριστά γλυκά, όπως το χειροποίητο τσίζκεϊκ με φρούτα του δάσους.

Ο Λαβύρινθος ήταν παλιό κρασοπουλειό, το 1978 έγινε οινομαγειρείο και παραμένει αγαπημένο στέκι των Πατρινών, ειδικά τα μεσημέρια. Για κατσικάκι λαδορίγανη, κουνέλι στιφάδο, μπακαλιάρο σκορδαλιά και άλλα παραδοσιακά - και νόστιμα.

Πάτρα 2-11-2020

**ΠΗΓΕΣ**

<http://www.visitgreece.gr/el/main_cities/patras>

<https://chessfed.gr/cup2019/index.php/i-patra-3>

<https://www.patrasevents.gr/article/104435-protaseis-10-drastiriotites-ke-spor-giro-apo-tin-patra>

<https://www.gastronomos.gr/gr/%CE%B5%CF%83%CF%84%CE%B9%CE%B1%CF%84%CF%8C%CF%81%CE%B9%CE%B1/1-%CE%B5%CF%83%CF%84%CE%B9%CE%B1%CF%84%CF%8C%CF%81%CE%B9%CE%B1/9-%CE%BD%CF%8C%CF%83%CF%84%CE%B9%CE%BC%CE%B5%CF%82-%CF%83%CF%84%CE%AC%CF%83%CE%B5%CE%B9%CF%82-%CF%83%CF%84%CE%B7%CE%BD-%CF%80%CE%AC%CF%84%CF%81%CE%B1>